ΚΑΝΟΝΙΣΜΌΣ (ΕΚ) αριθ. 247/2007 ΤΗΣ ΕΠΙΤΡΟΠΉΣ της 8ης Μαρτίου 2007 σχετικά με την τροποποίηση του παραρτήματος ΙΙΙ του κανονισμού (ΕΚ) αριθ. 318/2006 του Συμβουλίου για την περίοδο εμπορίας 2007/2008 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 318/2006 του Συμβουλίου, της 20ής Φεβρουαρίου 2006, για την κοινή οργάνωση των αγορών στον τομέα της ζάχαρης (1), και ιδίως το άρθρο 10 παράγραφος 1, Εκτιμώντας τα ακόλουθα: (1) Το παράρτημα III του κανονισμού (ΕΚ) αριθ. 318/2006 καθορίζει τις εθνικές και περιφερειακές ποσοστώσεις παραγωγής ζάχαρης, ισογλυκόζης και σιροπιού ινουλίνης. Για την περίοδο εμπορίας 2007/2008, οι εν λόγω ποσοστώσεις πρέπει να προσαρμοστούν έως το τέλος του Φεβρουαρίου 2007 το αργότερο. (2) Οι προσαρμογές προκύπτουν ιδίως από την εφαρμογή των άρθρων 8 και 9 του κανονισμού (ΕΚ) αριθ. 318/2006, που προβλέπουν τη χορήγηση πρόσθετων ποσοστώσεων ζάχαρης καθώς και πρόσθετων και συμπληρωματικών ποσοστώσεων ισογλυκόζης. Στις προσαρμογές πρέπει να λαμβάνονται υπόψη οι κοινοποιήσεις των κρατών μελών που προβλέπονται στο άρθρο 12 του κανονισμού (ΕΚ) αριθ. 952/2006 της Επιτροπής, της 29ης Ιουνίου 2006, σχετικά με τις λεπτομέρειες εφαρμογής του κανονισμού (ΕΚ) αριθ. 318/2006 του Συμβουλίου όσον αφορά τη διαχείριση της εσωτερικής αγοράς και του καθεστώτος ποσοστώσεων στον τομέα της ζάχαρης (2). Οι κοινοποιήσεις αυτές διαβιβάστηκαν στην Επιτροπή πριν από τις 31 Ιανουαρίου 2007 και αφορούν ιδίως τις πρόσθετες και συμπληρωματικές ποσοστώσεις οι οποίες είχαν ήδη χορηγηθεί κατά την ημερομηνία της διαβίβασης της κοινοποίησης. (3) Οι επιχειρήσεις μπορούν να ζητήσουν συμπληρωματικές ποσοστώσεις έως τις 30 Σεπτεμβρίου 2007. Οι συμπληρωματικές ποσοστώσεις ισογλυκόζης χορηγούνται σύμφωνα με τους όρους που καθορίζονται από τα κράτη μέλη. Οι συμπληρωματικές και πρόσθετες ποσοστώσεις που θα χορηγηθούν για την περίοδο εμπορίας 2007/2008, οι οποίες δεν περιλαμβάνονται στις κοινοποιήσεις που διαβιβάστηκαν πριν από τις 31 Ιανουαρίου 2007, θα ληφθούν υπόψη κατά την επόμενη προσαρμογή των ποσοστώσεων που καθορίζονται στο παράρτημα III του κανονισμού (ΕΚ) αριθ. 318/2006, πριν από το τέλος του Φεβρουαρίου 2008. (4) Οι προσαρμογές των ποσοστώσεων που καθορίζονται στο παράρτημα III του κανονισμού (ΕΚ) αριθ. 318/2006 προκύπτουν επίσης από την εφαρμογή του άρθρου 3 του κανονισμού (ΕΚ) αριθ. 320/2006 του Συμβουλίου, της 20ής Φεβρουαρίου 2006, για τη θέσπιση προσωρινού καθεστώτος αναδιάρθρωσης του κλάδου της ζάχαρης στην Κοινότητα και για την τροποποίηση του κανονισμού (ΕΚ) αριθ. 1290/2005 για τη χρηματοδότηση της κοινής γεωργικής πολιτικής (3), που προβλέπει ενίσχυση αναδιάρθρωσης για τις επιχειρήσεις που αποποιούνται τις ποσοστώσεις τους. Ως εκ τούτου, είναι αναγκαίο να ληφθεί υπόψη η αποποίηση των ποσοστώσεων που έγινε για την περίοδο εμπορίας 2007/2008 στο πλαίσιο του καθεστώτος αναδιάρθρωσης. (5) Συνεπώς, πρέπει να τροποποιηθεί το παράρτημα ΙΙΙ του κανονισμού (ΕΚ) αριθ. 318/2006 αναλόγως. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης ζάχαρης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα III του κανονισμού (ΕΚ) αριθ. 318/2006 αντικαθίσταται από το κείμενο του παραρτήματος του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη μέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 8 Μαρτίου 2007.

[Source: multi_eurlex | Tokens: 3136]